กระทรวงการท่องเที่ยวและกีฬา เผยภาพรวมการท่องเที่ยวครึ่งปีแรกนักท่องเที่ยวชาวต่างชาติเดินทางเข้าไทยขยายตัวสูงถึงร้อยละ 12
กระทรวงการท่องเที่ยวและกีฬา เผยภาพรวมการท่องเที่ยวครึ่งปีแรกนักท่องเที่ยวชาวต่างชาติเดินทางเข้าไทยขยายตัวสูงถึงร้อยละ 12 ชี้ อุตสาหกรรมบริการมีการเติบโตตามการขยายตัวของนักท่องเที่ยวจากทั่วโลก

นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เปิดเผยสถานการณ์ท่องเที่ยว ว่า มีนักท่องเที่ยวชาวต่างชาติเดินทางเข้าประเทศไทยเดือนมิถุนายน 2561 กว่า 3 ล้านคน ตามการขยายตัวของนักท่องเที่ยวเกือบทุกภูมิภาค ก่อให้เกิดรายได้เข้าสู่ระบบเศรษฐกิจประมาณ  140,000 ล้านบาท ส่งผลให้ช่วง 6 เดือนแรกของปี 2561 มีนักท่องเที่ยวชาวต่างชาติเข้าประเทศแล้วจำนวนกว่า 19 ล้านคน ขยายกว่าตัวร้อยละ 12 และสร้างรายได้รวมแล้วกว่า 1 ล้านล้านบาท ขยายตัวร้อยละ 15 ขณะที่ภาพรวมไทยเที่ยวไทยตั้งแต่เดือนมกราคมถึงเดือนพฤษภาคม ปี 2561 มีคนไทยเดินทางท่องเที่ยวภายในประเทศ จำนวนกว่า 13 ล้านคน/ครั้ง มีรายได้จากการใช้จ่ายกว่า 84,000 ล้านบาท ทำให้คาดการณ์ว่าตลอดทั้งปีภาคการท่องเที่ยวจะสามารถสร้างรายได้ ได้ตามเป้าหมายที่ 3 ล้านล้านบาท

สำหรับปัจจัยบวกที่จะผลักดันให้การท่องเที่ยวไทยปีนี้เติบโต ได้แก่ การขยายตัวทางเศรษฐกิจในประเทศและต่างประเทศ เช่น สหรัฐ ญี่ปุ่น จีน และยุโรป และแนวโนมการขยายตัวของการเดินทางและท่องเที่ยวโลก ซึ่ง unwto คาดว่าการท่องเที่ยวจะขยายตัวที่ร้อยละ 4-5 ส่วนปัจจัยเสี่ยงที่ต้องเฝ้าระวัง คือ ความกังวลของนักท่องเที่ยวจีนต่อมาตรฐานด้านความปลอดภัยและสงครามการค้าระหว่างสหรัฐและจีน ซึ่งอาจส่งผลกระทบต่อการเติบโตของเศรษฐกิจ เป็นต้น